## Marciano Gómez: “El nou espai sanitari Roís de Corella obrirà al febrer”

*** El departament de salut de Gandia comptarà amb un hospital de dia infantojuvenil i un hospital de dia d'adults
* Actualment, s'estan realitzant les obres d'adequació del desé quiròfan de l'hospital**

El conseller de Sanitat, Marciano Gómez, ha anunciat la pròxima obertura el mes de febrer del Centre Sanitari Integrat Roís de Corella, després de la finalització i recepció de l'obra i la seua actual fase d'equipament.

El titular de Sanitat ha fet estes declaracions en el transcurs de la visita a l'Hospital Francesc de Borja de Gandia, reunió que, segons ha manifestat “he tingut amb tots els departaments de salut per a conjuminar criteris, marcar estratègies i oferir unes directrius comunes, basades a millorar l'eficàcia i eficiència de la sanitat pública valenciana i, concretament, del departament de Gandia, tant en l'aspecte hospitalari com en Atenció Primària i que vull fer periòdicament amb tots els departaments”.

El titular de Sanitat ha destacat que “l'espai sanitari Roís de Corella és un dels exponents del caos en infraestructures que vam heretar del Botànic, però ja està resolt i el mobiliari dotat”.

Gómez ha destacat que s'obrirà este espai “per interés públic, més enllà dels tràmits administratius mal fets i la mala gestió de l'Administració anterior, perquè a mi el que em preocupa és que els ciutadans de Gandia tinguen una assistència sanitària de qualitat”

Este centre consta de tres edificis: un d'ells allotjarà el Centre de Salut Pública de Gandia (actualment al carrer Duc Carles de Borja), que serà el primer a traslladar-se al nou espai; una àrea de Rehabilitació i Salut Mental en l'àmbit ambulatori, que serà el següent a realitzar el trasllat; i el mateix centre sanitari integrat amb atenció continuada, que finalitzarà el trasllat.

Este nou espai també disposa de pàrquing subterrani, que consta de 150 places per a treballadors del centre.

**Centre de salut mental infantojuvenil i hospital de dia d'adults**

D'altra banda, el conseller de Sanitat ha recordat que, tal com recull el Pla de salut mental de la Comunitat Valenciana, “mantindrem el principi bàsic de prevenció i d'equitat en tot el territori de la Comunitat Valenciana com a element essencial en l'estratègia de salut mental”.

Així mateix, ha indicat que Gandia “comptarà amb un hospital de dia infantojuvenil, igual que la resta de departaments de salut. A més, este municipi allotjarà un hospital de dia d'adults”, ha destacat Marciano Gómez.

Amb els hospitals de dia per a la infància i l'adolescència s'assegura la disponibilitat de places en tots els departaments de salut, amb una ràtio superior a 60 places per cada 100.000 habitants menors de 18 anys.

Per la seua banda, els hospitals de dia per a adults oferixen atenció als trastorns psicòtics, de la personalitat i de la conducta alimentària i asseguren una ràtio mínima de 15 places per cada 100.000 habitants majors de 17 anys.

A més, actualment, s'estan realitzant les obres d'adequació del desé quiròfan de l'hospital i s'està treballant en la posada en marxa de l'accelerador lineal, que permetrà realitzar els tractaments de radioteràpia a pacients oncològics i evitar el seu desplaçament a hospitals de València. En estos moments, l'accelerador lineal està en el procés requerit de calibratge i mesurament per part dels tècnics, per la qual cosa està prevista la seua posada en marxa a l'inici de l'estiu.

**Equip directiu**

Finalment, el conseller també ha presentat al nou equip directiu del departament de salut de Gandia, que està integrat pel gerent, Pedro Rollán; el director mèdic de l'hospital, Juan Bautista Montagud; el director econòmic, Antonio Luján, el director d'Atenció Primària, Alfredo Font, la directora d'Infermeria d'Atenció Primària, Cristina Altur; el director d'Infermeria de l'hospital, Iván García; el subdirector mèdic de l'hospital, Tomás Fuster; i la subdirectora d'Infermeria de l'hospital, Ana Palau.

Fecha: 12/01/2024